**Trefn Seml ar gyfer y Foreol Weddi**

Bwried Crist, y gwir a’r unig oleuni, bob tywyllwch o’n calonnau a’n meddyliau.

Bendigedig wyt ti, greawdwr pob peth,

i ti y bo gogoniant a moliant am byth.

Wrth i’th wawr adnewyddu wyneb y ddaear

a dwyn goleuni a bywyd i’r greadigaeth gyfan,

bydded inni lawenhau yn y dydd hwn a wnaethost;

wrth inni ddeffro o ddyfnderoedd

cwsg wedi ein hadnewyddu,

agor ein llygaid i ganfod dy bresenoldeb

a nertha ein dwylo i wneud dy ewyllys,

fel y llawenycho’r byd a’th foliannu di.

**Bendigedig fyddo Duw am byth.**

Arglwydd, agor ein gwefusau :

**A’n genau a fynega dy foliant.**

*Gweddi ddistaw/myfyrdod ar y dydd sydd i ddod.*

Yn gynnar yn y bore daw fy ngweddi atat.

Arglwydd, trugarha. **Arglwydd, trugarha.**

Yr wyt yn llefaru yn fy nghalon ac yn dweud “Ceisia fy wyneb”;

am hynny ceisiaf dy wyneb, O Arglwydd.

Crist, trugarha. **Crist, trugarha.**

Bydded geiriau fy ngenau’n dderbyniol gennyt,

a myfyrdod fy nghalon yn gymeradwy i ti, O Arglwydd, fy nghraig a’m prynwr.

Arglwydd, trugarha. **Arglwydd, trugarha.**

***Y Salm*** *a benodwyd am y dydd, yn diweddu gyda:*

**Gogoniant i’r Tad ac i’r Mab ac i’r Ysbryd Glân;**

**fel yr oedd yn y dechrau, y mae yn awr ac y bydd yn wastad :**

**yn oes oesoedd. Amen.**

***Darlleniad o’r Efengylau***

*Distawrwydd.*

***Y GANTIGL - BENEDICTUS***

Bendigedig fyddo Arglwydd Dduw Israel:

am iddo ymweld â’i bobl a’u prynu i ryddid.

Cododd waredigaeth gadarn i ni:

yn nhŷ Dafydd ei was -

Fel y llefarodd trwy enau ei broffwydi sanctaidd yn yr oesoedd a fu –

gwaredigaeth rhag ein gelynion:

ac o afael pawb sydd yn ein casáu.

Fel hyn y cymerodd drugaredd ar ein hynafiaid:

a chofio ei gyfamod sanctaidd,

Y llw a dyngodd wrth Abraham ein tad:

y rhoddai i ni gael ein hachub o afael ein gelynion,

A’i addoli yn ddi-ofn mewn sancteiddrwydd a chyfiawnder:

ger ei fron ef holl ddyddiau ein bywyd.

A thithau fy mhlentyn, gelwir di yn broffwyd y Goruchaf:

oherwydd byddi’n cerdded o flaen yr Arglwydd, i baratoi ei lwybrau,

I roi i’w bobl wybodaeth am waredigaeth:

trwy faddeuant eu pechodau.

Hyn yw trugaredd calon ein Duw:

fe ddaw â’r wawrddydd oddi uchod i’n plith.

I lewyrchu ar y rhai sy’n eistedd yn nhywyllwch cysgod angau:

a chyfeirio ein traed i ffordd tangnefedd.

**Gogoniant i’r Tad ac i’r Mab ac i’r Ysbryd Glân...**

***CADARNHAU’R FFYDD***

**Yr wyf yn credu ac yn ymddiried yn Nuw Dad,**

**ffynhonnell pob bod a bywyd,**

**yr un yr ydym yn bod er ei fwyn.**

**Yr wyf yn credu ac yn ymddiried yn Nuw Fab,**

**a gymerodd ein natur ddynol ni,**

**a fu farw drosom ac a atgyfododd.**

**Yr wyf yn credu ac yn ymddiried yn Nuw Ysbryd Glân,**

**sy’n rhoi bywyd i bobl Dduw**

**ac yn amlygu Crist yn y byd.**

**Dyma ffydd yr Eglwys.**

**Dyma ein ffydd ni.**

**Yr ydym yn credu ac yn ymddiried yn un Duw,**

**Tad, Mab ac Ysbryd Glân. Amen.**

*Offrymir* ***gweddïau*** *dros y dydd a’i orchwylion, dros y byd a’i anghenion a thros yr Eglwys a’i bywyd. Fel dewis arall, gellir defnyddio’r litani fer hon:*

Dyrchafer di, O Arglwydd, uwch y nefoedd:

**bydded dy ogoniant dros yr holl ddaear.**

Adnewydda dy Eglwys mewn sancteiddrwydd:

**a dyro i’th bobl fendith tangnefedd.**

Cadw ein cenedl dan dy ofal:

**a thywys ni ar lwybr cyfiawnder a gwirionedd.**

Hysbyser dy ffyrdd ar y ddaear:

**dy nerth achubol ymhlith yr holl genhedloedd.**

Paid â gadail inni anghofio’r anghenus, O Dduw:

**na diddymu gobaith y tlawd.**

Arglwydd, clyw ein gweddi:

**oherwydd ynot ti yr ydym yn ymddiried.**

*Daw’r gweddïau i ben â Gweddi’r Arglwydd a Cholect y Dydd neu’r colect boreol hwn:*

O Arglwydd a nefol Dad, Dduw hollalluog a thragwyddol,

diolchwn iti am ein dwyn yn ddiogel i ddechrau’r dydd newydd hwn:

amddiffyn ni â’th gadarn allu

fel y’n cedwir ni yn rhydd rhag pob pechod ac yn ddiogel rhag pob perygl;

a galluoga ni ym mhob peth i wneud yn unig yr hyn sydd iawn yn dy olwg di;

trwy Iesu Grist ein Harglwydd. **Amen.**

***Y DIWEDDGLO***

I’r Drindod sanctaidd a gogoneddus, Tad, Mab ac Ysbryd Glân,

y bo’r fendith a’r anrhydedd, y diolch a’r moliant,

yn awr a hyd byth. **Amen.**

Bendithiwn yr Arglwydd.

**I Dduw y bo’r diolch.**